b'\n_START_ARTICLE_\nAngrebet i det Indiske ocean\n_START_SECTION_\nUdgangssituationen\n_START_PARAGRAPH_\nEfter Singapores Fald, \xc3\xb8del\xc3\xa6ggelsen af Force Z og nedk\xc3\xa6mpelsen af ABDA-Fl\xc3\xa5den i Slaget i Javahavet havde den britiske milit\xc3\xa6re ledelse p\xc3\xa5 Ceylon etableret et nyt hovedkvarter under admiral Geoffrey Layton hvortil den britiske fjern\xc3\xb8stfl\xc3\xa5de var henf\xc3\xb8rt. Den var etableret i marts p\xc3\xa5 Andamanerne af resterne af ABDA-fl\xc3\xa5den foruden andre tilf\xc3\xb8rte enheder under kommando af admiral Sir James Somerville, der tidligere havde haft kommandoen over Force H. Den japanske ledelse besluttede sig til at \xc3\xb8del\xc3\xa6gge denne styrke i en stort anlagt operation, hvor den hurtige hangarskibsfl\xc3\xa5de (Kid\xc5\x8d Butai) og 1. marineluftfl\xc3\xa5de under Chuichi Nagumo blev indsat._NEWLINE_Den 2. japanske fl\xc3\xa5de under viceadmiral Nobutake Kond\xc5\x8d afsejlede den 26. marts fra fl\xc3\xa5debasen Kendari p\xc3\xa5 Celebes med kurs mod det Indiske ocean. Til den h\xc3\xb8rte de fem hangarskibe Akagi, Hiry\xc5\xab, S\xc5\x8dry\xc5\xab, Sh\xc5\x8dkaku og Zuikaku, slagskibene Hiei, Haruna, Kirishima og Kong\xc5\x8d. Andre eskorteenheder var de sv\xc3\xa6re krydsere Chikuma og Tone og den lette krydser Abukuma samt destroyerne Akigumo, Arare, Hamakaze, Isokaze, Kagero, Kasumi, Shiranuhi, Tanikaze og Urakaze._NEWLINE_En anden fl\xc3\xa5de under viceadmiral Jisabur\xc5\x8d Ozawa med det langsomme hangarskib Ry\xc5\xabj\xc5\x8d, de sv\xc3\xa6re krydsere Ch\xc5\x8dkai, Kumano, Mikuma, Mogami og Suzuya, den lette krydser Yura og destroyerne Fubuki, Hatsuyuki, Murakumo og Shirayuki forlod farvandet syd for Java med kurs mod Mergui i Burma. Denne enhed havde ordre til at gennemf\xc3\xb8re et fremst\xc3\xb8d i den Bengalske bugt og angribe handelsskibe og byer ved den indiske kyst._NEWLINE_Desuden sejlede den 27. marts seks japanske ub\xc3\xa5de fra Penang for at g\xc3\xa5 i stilling ud for den indiske vestkyst._NEWLINE_Den 29. marts blev Somerville p\xc3\xa5 Andamanerne underrettet om at den japanske fl\xc3\xa5de var p\xc3\xa5 vej. Det fik ham til at tr\xc3\xa6kke sine skibe tilbage til en position syd for Ceylon og dele dem i to grupper._NEWLINE_Gruppe 1 bestod af hangarskibene HMS Indomitable og HMS Formidable, slagskibet HMS Warspite, krydserne HMS Cornwall, HMS Dorsetshire, HMS Enterprise og HMS Emerald, og destroyerne HMS Foxhound, HMS Hotspur, HMAS Napier, HMAS Nestor, HMS Paladin og HMS Panther._NEWLINE_Gruppe 2 bestod af slagskibene HMS Ramillies, HMS Resolution, HMS Revenge og HMS Royal Sovereign, hangarskibet HMS Hermes, krydserne HMS Caledon, HMS Dragon og Hr. Ms. Jacob van Heemskerck samt destroyerne HMS Arrow, HMS Decoy, HMS Fortune, HMS Griffin, Hr. Ms. Isaac Sweers, HMAS Norman, HMS Scout og HMAS Vampire._NEWLINE_Begge grupper krydsede indtil 2. april omkring syd for Ceylon, men kunne ikke finde de fjendtlige enheder. Efterf\xc3\xb8lgende sejlede hovedparten af fl\xc3\xa5den til Addu-atollen i Maldiverne for at tanke olie. Hertil ankom de den 4. april. Somerville beordrede herefter de artillerim\xc3\xa6ssigt st\xc3\xa6rkeste krydsere HMS Cornwall og HMS Dorsetshire tilbage til Colombo og HMS Hermes og HMAS Vampire til Trincomalee._NEWLINE_Den 4. april opdagede en Catalina PBY flyveb\xc3\xa5d fra Ceylon den sydg\xc3\xa5ende japanske hovedstyrke ca. 400 s\xc3\xb8mil syd for Ceylon. Japanerne opsendte seks Zero-jagere fra hangarskibet Hiryu og nedsk\xc3\xb8d Catalinaen. Meldingen var imidlertid allerede g\xc3\xa5et til Colombo, s\xc3\xa5 Somerville befalede straks alle tilstedev\xc3\xa6rende enheder til at slutte sig til Gruppe 1. Kort efter midnat den 5. april afsejlede Gruppe 1 fra havnen p\xc3\xa5 Addu-atollen. Gruppe 2 fulgte efter om morgenen den f\xc3\xb8lgende dag.\n_START_SECTION_\nAngrebet p\xc3\xa5 Colombo\n_START_PARAGRAPH_\nEn yderligere Catalina, som var startet tidligt om morgenen den 5. april gav de allierede meddelelse om de japanske hangarskibes aktuelle position, som nu var 300 s\xc3\xb8mil mod syd. Nogenlunde samtidig startede de f\xc3\xb8rste fly fra Akagi med kurs mod Ceylon. Viceadmiral Nagumo sendte 53 Aichi D3A styrtbombefly, 36 Nakajima B5N2 torpedofly og 36 Zero-jagere til angreb mod Colombo._NEWLINE_To britiske Hurricane-rekognosceringsfly orienterede om morgenen basen om den aktuelle vejrsituation. 80\xc2\xa0% af Ceylon var indhyllet i uvejrsskyer, som kun langsomt forsvandt. Desuden vidste briterne ikke meget om de japanske flys r\xc3\xa6kkevidde, og undervurderede den betragteligt. Der ventedes s\xc3\xa5ledes f\xc3\xb8rst et angreb mod \xc3\xb8en den f\xc3\xb8lgende dag._NEWLINE_Ratmalana-flyvepladsen ved Colombo var udstyret med et lille radaranl\xc3\xa6g, som hovedkvarteret kunne styre og anvende i de aktuelle operationer. Om det skyldtes normal s\xc3\xb8ndagsdrift eller afl\xc3\xb8sning af betjeningsmandskabet fandt man aldrig ud af, men hele radarsystemet var ubemandet da det japanske angreb blev sat ind._NEWLINE_Af alle disse \xc3\xa5rsager blev briterne yderst overraskede, da de japanske luftangreb startede omkring kl. 7:50. Det lykkedes dem ganske vist at starte egne maskiner fra Ratmalana-flyvepladsen, men det lykkedes dem kun at nedskyde 7 japanske fly. Selv mistede de i luftkamp 19 Hurricanes, 1 Fulmar og 6 Swordfish. De britiske maskiner var de japanske langt underlegne i man\xc3\xb8vredygtighed og bev\xc3\xa6bning. Desuden havde Hurricane-flyene ingen sporlysammunition om bord, da nogle ammunitionsb\xc3\xa6lter eksploderede i varmen og derfor var blevet udskiftet._NEWLINE_Byen Colombo blev h\xc3\xa5rdt ramt under dette angreb. Is\xc3\xa6r havnen blev st\xc3\xa6rkt beskadiget. Destroyeren HMS Tenedos og hj\xc3\xa6lpekrydseren Hector, som l\xc3\xa5 i havnen blev s\xc3\xa6nket._NEWLINE_Omkring middag blev de to britiske krydsere HMS Cornwall og HMS Dorsetshire observeret af et japansk rekognosceringsfly 200 s\xc3\xb8mil sydvest for Ceylon. De blev derefter omg\xc3\xa5ende angrebet af 80 styrtbombefly fra hangarskibe. De f\xc3\xb8rste bomber faldt omkring kl. 13:30. HMS Dorsetshire sank blot 8 minutter efter den f\xc3\xb8rste tr\xc3\xa6ffer. 500 s\xc3\xb8folk n\xc3\xa5ede at springe i vandet, men for 234 var al hj\xc3\xa6lp forg\xc3\xa6ves. Fra den synkende HMS Cornwall lykkedes det ca. 1.000 s\xc3\xb8folk at springe i vandet- 200 omkom. De overlevende blev senere taget om bord p\xc3\xa5 HMS Enterprise og to destroyere._NEWLINE_De japanske rekognosceringsfly s\xc3\xb8gte hele dagen efter de resterende britiske skibe, men selv om afstanden kun var omkring 200 s\xc3\xb8mil lykkedes det dem ikke at opspore skibene, da de havde trukket sig bort mod sydvest. Den 6. april fik Somerville ordre om at tr\xc3\xa6kke sig tilbage til Kilindini i Kenya. Han sendte den langsommere Gruppe 2 i forvejen og blev tilbage med Gruppe 1 for at d\xc3\xa6kke tilbagetr\xc3\xa6kningen. Ogs\xc3\xa5 de f\xc3\xb8lgende to dage blev den britiske fl\xc3\xa5de ikke opdaget, da japanerne formodede at de befandt sig syd\xc3\xb8st for Ceylon.\n_START_SECTION_\nAngrebet p\xc3\xa5 Trincomalee\n_START_PARAGRAPH_\nFor at opn\xc3\xa5 den st\xc3\xb8rst mulige effekt delte admiral Ozawa sin fl\xc3\xa5de i en nord-, central- og sydgruppe. Alle tre fik ordre til at angribe m\xc3\xa5l langs den indiske kyst. I l\xc3\xb8bet af den 6. april lykkedes det japanerne at s\xc3\xa6nke 19 skibe i kystn\xc3\xa6re farvande, mens yderligere tre blev beskadiget. Fly fra Ryujo indledte bombardementer af byerne Vizagapatam og Cocanada._NEWLINE_Efter en melding den 8. april om at de japanske hangarskibe igen n\xc3\xa6rmede sig Ceylon, beordrede admiral Somerville alle skibe som endnu var i Trincomalee til straks at forlade havnen og s\xc3\xb8ge ly mod syd. Resten af den britiske fjern\xc3\xb8stfl\xc3\xa5de ankom allerede til Addu-atollen._NEWLINE_Den 9. april begyndte japanerne deres angreb mod Trincomalee. Derved lykkedes det dem at \xc3\xb8del\xc3\xa6gge ni forsvarende britiske Hurricane- og Fulmar-jagere i luftkampe. Ni britiske Bristol-Blenheim-bombefly fors\xc3\xb8gte at angribe de japanske hangarskibe. Fem af dem blev i den forbindelse skudt ned af Zero-jagere. De japanske hangarskibe fik kun meget sm\xc3\xa5 skader som f\xc3\xb8lge af n\xc3\xa6re britiske forbiere._NEWLINE_Samme dag opdagede japanske rekognosceringsfly de sydg\xc3\xa5ende britiske enheder. Admiral Ozawa lod 80 styrtbombefly lette med en passende jagereskorte for at angribe skibene. Det lille britiske hangarskib HMS Hermes, destroyeren HMAS Vampire, korvetten HMS Hollyhock og to tankskibe blev s\xc3\xa6nket indenfor forholdsvis kort tid.'